b'\n_START_ARTICLE_\nMemorie de traducere\n_START_PARAGRAPH_\nO memorie de traducere este o baz\xc4\x83 de date care stocheaz\xc4\x83 segmente de text care au fost traduse anterior. Un sistem cu memorie de traducere stocheaz\xc4\x83 cuvintele, expresiile \xc8\x99i paragrafele care au fost traduse \xc8\x99i ajut\xc4\x83 traduc\xc4\x83torii umani. Memoria de traducere stocheaz\xc4\x83 textul surs\xc4\x83 \xc8\x99i traducerea corespondent\xc4\x83 \xc3\xaen perechi de limbi numite \xe2\x80\x9eunit\xc4\x83\xc8\x9bi de traducere\xe2\x80\x9d._NEWLINE_Memoria de traducere se mai poate defini ca fiind o arhiv\xc4\x83 de texte multilingve care con\xc8\x9bine texte anume (segmente, aliniate), analizate \xc8\x99i clasificate \xc8\x99i care permite memorarea \xc8\x99i reg\xc4\x83sirea secven\xc8\x9belor multilingve aliniate conform unor criterii de c\xc4\x83utare variate._NEWLINE_Memoriile de traducere sunt utilizate de obicei \xc3\xaempreun\xc4\x83 cu o unealt\xc4\x83 de traducere asistat\xc4\x83 de calculator, un procesor de text, un dic\xc8\x9bionar multilingv, un sistem terminologic sau chiar o traducere automat\xc4\x83._NEWLINE_O memorie de traducere este format\xc4\x83 din segmente de text \xc3\xaentr-o limb\xc4\x83 surs\xc4\x83 \xc8\x99i traducerile lor \xc3\xaentr-una sau mai multe limbi \xc8\x9bint\xc4\x83. Aceste segmente pot fi paragrafe, fraze, propozi\xc8\x9bii sau expresii. Cuvintele individuale sunt manevrate de baze terminologice, \xc8\x99i nu intr\xc4\x83 \xc3\xaen domeniul memoriilor de traducere. O memorie de traducere poate fi folosit\xc4\x83 cu eficien\xc8\x9b\xc4\x83 numai la traducerea documentelor cu con\xc8\x9binut \xc3\xaenrudit cu al textelor din care aceasta a fost creat\xc4\x83._NEWLINE_Exist\xc4\x83 studii care indic\xc4\x83 c\xc4\x83 multe companii care produc documenta\xc8\x9bie multilingv\xc4\x83 folosesc sisteme cu memorie de traducere. \xc3\x8entr-un sondaj din 2006, 82.5\xc2\xa0% din 874 de responden\xc8\x9bi au confirmat utilizarea memoriilor de traducere. Aceste memorii sunt folosite \xc3\xaen spe\xc8\x9b\xc4\x83 pentru documentele caracterizate prin prezen\xc8\x9ba de termeni tehnici \xc8\x99i structuri sintactice simple (domeniul tehnic, mai pu\xc8\x9bin domeniile financiar \xc8\x99i publicistic) \xc8\x99i repetitivitatea con\xc8\x9binutului.\n_START_SECTION_\nIstoria memoriilor de traducere\n_START_PARAGRAPH_\nConceptul de la baza memoriilor de traducere nu este recent \xe2\x80\x94 cercetarea universitar\xc4\x83 a \xc3\xaenceput la sf\xc3\xa2r\xc8\x99itul anilor 1970, iar cele mai timpurii sisteme comerciale au ap\xc4\x83rut la \xc3\xaenceputul anilor 1980 \xe2\x80\x94 dar au devenit viabile din punct de vedere comercial abia la sf\xc3\xa2r\xc8\x99itul anilor 1990. La origine, sistemele cu memorie de traducere stocau propozi\xc8\x9biile din textul surs\xc4\x83 aliniate cu propozi\xc8\x9biile traduse \xc3\xaentr-o baz\xc4\x83 de date, de unde puteau fi preluate \xc3\xaen timpul traducerii. Problema cu aceast\xc4\x83 metod\xc4\x83 este c\xc4\x83 nu exist\xc4\x83 nici o garan\xc8\x9bie c\xc4\x83 \xc3\xaentr-un alt text de tradus o propozi\xc8\x9bie se afl\xc4\x83 \xc3\xaen acela\xc8\x99i context ca cea din baza de date. A\xc8\x99adar, toate aceste traduceri necesit\xc4\x83 verific\xc4\x83ri ale relevan\xc8\x9bei \xc3\xaen documentul nou din partea unor traduc\xc4\x83tori umani. De\xc8\x99i mai ieftin\xc4\x83 dec\xc3\xa2t traducerea normal\xc4\x83, aceast\xc4\x83 metod\xc4\x83 tot implic\xc4\x83 costuri.'